Afrikaanse sanger in hospitaal opgeneem: ‘Gebede hou ons staande’Adam Barnard (Foto: Facebook) Die Afrikaanse sanger Adam Barnard is Woensdagmiddag in die hospitaal opgeneem ná ŉ reeks onsuksesvolle hemodialise-behandelings. Barnard se woordvoerder, Henri Scott, het aan Maroela Media gesê die sanger se niere werk nie behoorlik nie en daarom kry hy al vir ŉ geruime tyd hemodialise-behandelings met die hoop dat sy gesondheid sal verbeter. Hemodialise is ŉ prosedure waartydens gifstowwe uit die bloed verwyder word deur middel van ŉ dialisemasjien, wat ook as ŉ kunsnier bekend staan. Die sanger ly aan die neuropatie-sindroom wat gekenmerk word deur die verlies van gevoel in ledemate, soos die hande. Die enigste geneesmiddel is ŉ suksesvolle nieroorplanting. Scott sê Barnard het mettertyd gevoel in onder meer sy hande, bene en voete verloor, wat veroorsaak het dat hy kruppel begin loop het. “Hy het die eerste reeks behandelings in ŉ kliniek ontvang, maar dit was gladnie suksesvol nie. Ons glo die hospitaalbehandelings sal suksesvol wees en sy gesondheid na wense verbeter,” sê Scott. Hy sê hoewel Barnard en sy gesin ŉ moeilike tyd agter die rug het en die pad vorentoe ook nie sonder uitdagings is nie, gaan dit goed met hom en is hy baie positief. “Die hele span agter Adam en hyself is baie dankbaar vir die geweldige ondersteuning en die gebede wat ons ontvang. Dis wonderlik hoe mense omgee.” Die sanger het aanhangers vroeër op sosiale media bedank vir hul getroue ondersteuning. “Dankie vir julle gebede en ondersteuning wat so ongelooflik waardevol is. Julle gebede hou ons staande,” het hy geskryf. Die sanger hoop om vanjaar ŉ nieroorplanting te kry. Barnard is veral bekend as lid van die voormalige musiekgroep Romanz. Hy het in November verlede jaar vir die eerste keer pa geword en in April sy jongste album, Seisoene in die son, bekendgestel.